**El SOC reuneix agents econòmics, socials i municipals de Barcelona per constituir el subconsell d’ocupació de la ciutat**

**El fòrum té l’objectiu de debatre, impulsar, coordinar i desenvolupar conjuntament polítiques d’ocupació adaptades a les necessitats de la ciutat**

El Departament d’Empresa i Treball, a través del Servei Públic d’Ocupació de Catalunya (SOC) i conjuntament amb els agents socials, econòmics i ens locals de Barcelona, ha constituït aquest matí el Subconsell Territorial d’Ocupació de la ciutat. És un dels organismes previstos a l’acord de concertació territorial que el Departament d’Empresa i Treball ha impulsat per tal de desplegar estratègies i polítiques ocupacionals adaptades a les característiques de cada territori.

A l’acte de constitució, amb la presència del subdirector d’Ocupació i Territori del SOC, Jesús Quiroga, hi han assistit una trentena de representants dels agents socials, econòmics i municipals que integraran, amb el Servei Públic d’Ocupació de Catalunya i altres departaments de la Generalitat, el Subconsell. L’objectiu d’aquest organisme és debatre, impulsar, coordinar i desenvolupar conjuntament polítiques d’ocupació adaptades a les necessitats de la ciutat.

L’acord per impulsar les polítiques actives d’ocupació mitjançant la concertació territorial suposa un canvi en el model, atès que a partir d’ara seran les entitats del territori les que concertaran i lideraran les estratègies ocupacionals respectives, que hauran de ser reconegudes i validades pel SOC. Així, les persones disposaran d’unes polítiques actives d’ocupació més ajustades a les seves necessitats i també a les demandes de les empreses locals. I, alhora, les empreses disposaran de manera més àgil dels perfils professionals que requereixen per poder cobrir els llocs de treball que necessiten.

Les estratègies territorials seran finançades mitjançant un conveni que haurà de ser aprovat pel Consell de Direcció del SOC i que inclourà tots els serveis ocupacionals que es podran dur a terme: orientació professional, gestió de la col·locació, qualificació professional, foment de l’ocupació, atenció a les empreses, promoció de la creació d’ocupació i el desenvolupament econòmic local i el foment de la contractació, foment de l’emprenedoria i mobilitat geogràfica.

***Dijous, 16 d’octubre de 2023***